Tronk toe oor bankkaartbedrogArgieffoto (Foto: Stevepb, Pixabay) ŉ 25-jarige man is in die Evander-streekshof in Mpumalanga gevonnis op verskeie aanklagte van bedrog. Kapt. Dineo Lucy Sekgotodi, woordvoerder van die direktoraat vir prioriteitsmisdaadondersoeke (die Valke), het gesê Gegama Simon Mahlangu is op 10 April effektief tot vier jaar tronkstraf gevonnis. Mahlangu is skuldig bevind dat hy by die Trichardt-tolplaza ŉ toestel gebruik het om niksvermoedende motoriste van meer as R40 000 te beroof. Mahlangu het gedurende 2017 as ŉ tolhekoperateur gewerk en onwettig bankkaarte van motoriste gekloon. Kliënte het later daardie jaar hul banke gekontak dat hulle geld verloor het uit “vreemde transaksies”. Die Valke het die saak ondersoek en Mahlangu is in hegtenis geneem terwyl hy gewerk het. Hy het een van die toestelle in sy besit gehad. Hy het tereg gestaan op 124 aanklagte dat hy onwettig data van bankkaarte bekom het. Die hof het hom tot 19 jaar tronkstraf gevonnis, maar sommige van die vonnisse word gelyklopend uitgedien. Hy moet effektief vier jaar tronkstraf uitdien.